Superellipsens tredimensjonale utgave, «superegget».
**Piet Hein** (født 16. desember 1905 i København, død 17. april 1996 i Middelfart, Fyn) var en dansk dikter, forfatter, oppfinner, matematiker og verdensborger. Hein brukte pseudonymene ***Kumbel***, ***Kumbel Kumbell*** og ***Notorius Jubelco***.

Hans fornavn Piet er den hollandske formen for Peter som betyr «klippe», «stein», mens etternavnet Hein er en skrivemåte for *hen*, det gamle danske ordet for en brynestein. «Kumbel» eller *kumbl*, som det egentlig het, betyr også «stein», helst «minnestein» eller «bauta». Dermed kan Piet Hein eller Stein Stein på et vis oversettes med «Kumbel Kumbel». Det siste ordet skrev han opprinnelig med dobbel-L, men senere ble signaturen bare Kumbel. I antikken ble en innskrift som på de norrøne minnesteinene kalt et epigram, og epigrammet er den svært gamle genren som Heins gruk skrev seg inn i.

Liv og virke
------------

Piet Hein vokste opp i en velutdannet familie, hvor kunstnere og vitenskapsmenn (blant andre Niels Bohr) vanket. Selv var han Karen Blixens tremenning (hans mor og Karen Blixens mor var kusiner). En av Piet Heins forfedre er den nederlandske marineoffiseren og folkehelten Piet Pieterszoon Hein.

Piet Hein var enebarn. Hans mor Estrid Hein (1873-1956) var øyelege, og han vokste opp i «Rungsted skovhus», dit han siden vendte tilbake. Hans far ingeniøren engasjerte seg ifølge sønnen i elevatorer og støvsugere før noen av delene var oppfunnet. I diktet «Min mor» fra 1948 beskriver Piet Hein sin mor i to setninger: 

*Du holdt av den klare kulde som førte din legekniv.*
*Du gjemte den dype varme for alt som er vekst og liv.*
Etter å ha avlagt matematisk artium på Metropolitanskolen, flyttet han til Stockholm for å gå på den kongelige svenske kunsthøyskolen. Uten å ha fullført sine studier flyttet han i stedet hjem og tok fatt på filosofi og teoretisk fysikk ved Københavns Universitet.

Piet Hein ble valgt til leder for den danske motstandsbevegelsen i april 1940. Han fortsatte å offentliggjøre anonyme dikt under annen verdenskrig. Som matematiker var Hein opptatt av kombinatorikk, herunder spill. Han oppfant i 1942 spillet Hex, opprinnelig Polygon.

Sergels Torg med sitt springvann i superellipseform.
Hein er kjent for sine geometriske figurer. Julen 1959 presenterte han superellipsen i forbindelse med Sergels Torg, der den siden ble en realitet. Siden kom forskjellige varianter i tre dimensjoner. Det 11 meter høye soluret Helix Helios er satt opp i Egeskov slottspark.

Hein var også en norgesvenn, og har skrevet flere hyldningsdikt til landet, deriblant et med ordene «Danmark var ikke Danmark, hvis ikke Norge var til». Sigurd Hoel, Aksel Sandemose – selv dansk, Francis Bull, Thor Heyerdahl og Arnulf Øverland var blant hans venner. Heins foreldre tok ham med på årvisse norgesreiser mens han ennå var så liten at han ikke husket sitt første besøk i Norge. Men han kom til å vandre Jotunheimen på kryss og tvers, og fikk sin fjerde sønn døpt Jotun.

I årene 1969-76 bodde han utenfor London. Siden slo han seg ned på den fynske herregården Damsbo.

Kumbels gruk
------------

Piet Hein publiserte en rekke gruk - en sammentrekning av «grin» (= flir) og «sukk», utgitt under pseudonymet Kumbel (på norrønt en stein med inskripsjon). 
Kumbels gruk er verdensberømte. De fleste er skrevet på dansk, men mange er oversatt til mer enn tyve språk. Det er korte underfundige dikt, ofte med tegninger, som forener glede med sorg, mørke med lys. De nesten 10 000 gruk'ene er kommet i opplag på minst halvannen million og oversatt til flere enn 20 språk. Piet Hein gjendiktet dem selv på engelsk.

Et at de første og mest kjente var «Lillekat» med undertittelen «Samtale på vejen, 1940», om den *lille kat på vejen, der sgu var sin egen*, et bilde på Danmark under den tyske okkupasjonen. Det ble fulgt opp av dette uoffisielt delte gruk, også fra 1940, om tyske militærkonserter:

*Et vennligsindet orkester*
*tar stilling ved rådhusets fot*
*og samler andektige gjester,*
*som stanser og tenker på noe.*
*For tonene har denne dragende,*
*ja rent ut **besettende makt***,
*og så er det særlig betagende*
*med dette oppbud av takt.*
(Vedr. «besettende makt»: På dansk ble okkupasjonsmakten kalt *besættelsesmagten*.)

Andre kjente:

Husk at glemme bagateller.  

Husk at nemme hvad det gælder.  

Husk at elske, mens du tør det.  

Husk at leve, mens du gør det.  


(oversatt)

Den som kun tar spøk for spøk,  

og alvor kun alvorlig,  

han og hun har faktisk fattet  

begge deler dårlig.  

Og en trøst:

*Man har sine gleder som leser, bare man vet hvor de står.*
*Jeg ser i et blad fra i forgårs, at verden kun stod til i går.*
Da alderen innhentet ham, skrev han også et gruk om det:

*Sku ikke grånende slektsledd på hårene.*
*Ungdom er noe som kommer med årene.*
og:

*Man fødes gammel, klok og tung, belastet av sin uerfaring.*
*Man gror seg gradvis lett og ung ved livets sakte åpenbaring.*

Bibliografi
-----------

Hein utga over 60 bøker, her er noen av de første:

* *Gruk: 1. Samling*. Kbh, 1940
* *Gruk: 2. Samling*. Kbh. 1941
* *77 Gruk*. Kbh. 1941. 79 s. : ill.
* *Den tiende Muse*. Omslaget af Piet Hein. Kbh. 1941. 9 s.
* *Vers i Verdensrummet*. Kbh. 1941. 140 s.
* *Kumbels Almanak 1942*. Kbh. 1941. 80 s.
* *Gruk. 3. Samling*. Kbh. 1942

### Priser

| Årstall | Pris |
| --- | --- |
| 1991 | Æresdoktor ved Odense Universitet |
| 1990 | Tietgen Medaljen |
| 1989 | Dansk Designråds årspris |
| 1985 | Medal Ingenio et Arti |
| 1983 | Nobel Lecturer |
| 1978 | Æresmedlem af Det Danske Broderskab |
| 1978 | Æresmedlem af Det kongelige kjøbenhavnske Skydeselskab |
| 1978 | Storm P-prisen |
| 1978 | Läkerols kulturpris |
| 1975 | Årets æreshåndværker |
| 1973 | Huitième Salon Internationale du Lumiaire |
| 1972 | Æresdoktor ved Yale University |
| 1971 | Die gute Industrieform |
| 1971 | Industrial Design-prize |
| 1970 | Æresmedlem af Studenterforeningen |
| 1969 | Emil Aarestrup Medaljen |
| 1968 | Alexander Graham Bell Silver Bell |

Referanser
----------

1. ↑   Gemeinsame Normdatei, GND-ID 120647575, besøkt 15. oktober 2015[Hentet fra Wikidata]
2. ↑   RKDartists, «Piet Hein», RKD kunstner-ID 228226[Hentet fra Wikidata]
3. 1 2   Social Networks and Archival Context, oppført som Piet Hein (scientist), SNAC Ark-ID w6cv796x, besøkt 9. oktober 2017[Hentet fra Wikidata]
4. 1 2   Kunstindeks Danmark, Kunstindeks Danmark kunstner ID 39541, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 15. desember 2014[Hentet fra Wikidata]
6. ↑   Dansk biografisk leksikon[Hentet fra Wikidata]
7. ↑   *Tsjekkias nasjonale autoritetsdatabase*, NKC-identifikator xx0263967, Wikidata Q13550863,
8. 1 2   www.piethein.com[Hentet fra Wikidata]
9. ↑   www.nytimes.com[Hentet fra Wikidata]
10. ↑   det svenske Nasjonalmuséets kunstnerliste, kulturnav.org, utgitt 12. februar 2016, besøkt 27. februar 2016[Hentet fra Wikidata]
11. ↑   *Tsjekkias nasjonale autoritetsdatabase*, NKC-identifikator xx0263967, Wikidata Q13550863,
12. ↑  .
13. 1 2   Dansk Biografisk Leksikon, 3. utgave[Hentet fra Wikidata]
14. ↑   www.hvfkbh.dk[Hentet fra Wikidata]
15. ↑   www.piethein.com, besøkt 13. september 2017[Hentet fra Wikidata]
16. ↑   secretary.yale.edu, besøkt 4. september 2019[Hentet fra Wikidata]
17. ↑
18. ↑
19. ↑
20. 1 2  André Savik (1. desember 1983). «Piet Hein i samtale med André Savik». *Farmands gullnummer*. Oslo. s. 19–23.
21. ↑  *Dansk kvinnebiografisk leksikon:* Estrid Hein
22. ↑  PietHein.dk: Aage Marcus: Piet Hein
23. 1 2  Ole Rikard Høisæther (16. desember 2005). «Piet Hein – legende og geni». *Dagbladet*. Arkivert fra originalen 22. februar 2021. Besøkt 30. november 2022.
24. 1 2  «PietHein». gravsted.dk. Arkivert fra originalen 16. mai 2022. Besøkt 30. november 2022.
25. ↑  PietHein.dk: Superellipse
26. ↑  Royal Tee: HELIX HELIOS sundial "castle" edition
27. ↑  Erik Aasheim: «Piet Hein og Norge», *Dagbladet*, 7. januar 1996
28. ↑
29. ↑
30. ↑

Eksterne lenker
---------------

* (en) Offisielt nettsted Rediger på Wikidata

* (en) Piet Hein – kategori av bilder, video eller lyd på Commons Rediger på Wikidata

* (en) Piet Hein – galleri av bilder, video eller lyd på Commons Rediger på Wikidata
* (en) Piet Hein på Internet Movie Database Rediger på Wikidata
* (da) Piet Hein A/S
* (da) Dansk artikkel: superellipse
* (da) MeHa og NBWa (1984). «Piet Hein». *Dansk Biografisk Leksikon* (3 utg.). København.

 Wikiquote: en:Piet Hein – sitater

  

Portaler: Litteratur | Danmark

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Dansk biografisk leksikon **·** Encyclopædia Britannica **·** Nationalencyklopedin **·** BIBSYS **·** Kunstindeks Danmark **·** Geni **·** VIAF **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** SUDOC **·** NLA **·** NKC **·** CiNii **·** KulturNav **·** MusicBrainz **·** Discogs
 |